
	Παρουσίαση του δίγλωσσου ποιητικού έργου
του δρα Ανδρέα Γεωργαλλίδη

Ελάχιστα περισσότερο άδειο

Barely more empty
στο Σπίτι της Κύπρου
	[image: image1.jpg]





Το Σπίτι της Κύπρου και οι Εκδόσεις Ίαμβος παρουσιάζουν την Παρασκευή 23 Νοεμβρίου 2018 και ώρα 19:00 στο Σπίτι της Κύπρου, Ξενοφώντος 2Α στο Σύνταγμα το δίγλωσσο ποιητικό έργο του δρα Ανδρέα Α. Γεωργαλλίδη Ελάχιστα περισσότερο άδειο, Barely more empty.
Για το βιβλίο θα μιλήσουν ο δρ Άγγελος Ευαγγέλου, Λέκτορας Συγκριτικής Λογοτεχνίας, University of Kent και ο δρ Ανδρέας Αντζουλής, Επιστημονικός Συνεργάτης στο Πανεπιστήμιο Κύπρου.
Ο Ανδρέας Γεωργαλλίδης σπούδασε Παιδαγωγικά, Ιστορία-Αρχαιολογία και Φιλοσοφία στο Πανεπιστήμιο της Κύπρου. Aκολούθησε μεταπτυχιακές σπουδές στη Φιλοσοφία στο Πανεπιστήμιο Paris Ι-Panthéon-Sorbonne και έλαβε το διδακτορικό του δίπλωμα στη Φιλοσοφία από το Πανεπιστήμιο του Sussex (UK). Εξέδωσε επτά ποιητικές συλλογές και το ποιητικό του έργο έχει μεταφραστεί και εκδοθεί σε δεκαέξι γλώσσες. Μετέφρασε το Tractatus Logico-Philosophicus στα ελληνικά (Ίαμβος, 2016) και είναι ο συγγραφέας του έργου From Theory to Mysticism: the Unclarity of the Notion 'Object' in Wittgenstein's Tractatus (Cambridge Scholars, 2018), έργο το οποίο κυκλοφορεί και στα ελληνικά σε μετάφραση του ιδίου (Ίαμβος, 2018).

Ο ποιητής στο εισαγωγικό του σημείωμα μεταξύ άλλων αναφέρει: «Αυτό το βιβλίο αποτελείται από μετρημένες λέξεις, οι οποίες δεν κατόρθωσαν να συναντηθούν σε στίχους ενός ποιήματος, στίχους που να μιλούν αληθινά για τον εαυτό τους. Συνεπώς, οι αντι-στίχοι του βιβλίου αυτού, δεν φιλοδοξούν την κατανόησή τους και δεν διεκδικούν καμιά φιλοξενία στον χώρο του νοήματος. Αφού λοιπόν ο αναγνώστης αναγνωρίσει αυτήν την ανυποχώρητη ιδιαιτερότητα, είναι δυνατό να υποψιαστεί πως μπορεί να δραπετεύσει αμετανόητα από εκείνο το άπειρο δάσος των θολών σκιών του Είναι». Μία από τις στιγμές της συλλογής είναι η ακόλουθη: «στον χώρο των αφαιρέσεων αυτοπροαφαιρούμαι – ψαράς μιας στεγνής θάλασσας· ξανασκάβω το καθαρό νερό».
Η εκδήλωση πραγματοποιείται με τη στήριξη των Πολιτιστικών Υπηρεσιών 

του Υπουργείου Παιδείας  και Πολιτισμού της Κύπρου.

